大雲寺二十韻
作者：元稹
朝代：唐

paragraphs: 地勝宜臺殿，山晴離垢氛。
現身千佛國，護世四王軍。
碧耀高樓瓦，赬飛半壁文。
鶴林縈古道，雁墖沒歸雲。
幡影中天颺，鐘聲下界聞。
攀蘿極峰頂，游目到江濆。
馴鴿閑依綴，調猿靜守羣。
虎行風捷獵，龍睡氣氛氳。
穫稻禪衣卷，燒畬劫火焚。
新英蜂采掇，荒草象耕耘。
鉢付靈童洗，香教善女熏。
果枝低罯罯，花雨澤雰雰。
示化維摩疾，降魔力士勳。
聽經神變見，說偈鳥紛紜。
上境光猶在，深谿暗不分。
竹籠煙欲暝，松帶日餘曛。
真諦成知別，迷心尚有云。
多生沈五蘊，宿習樂三墳。
諭鹿車雖設，如蠶緒正棼。
且將平等義，還奉聖明君。